
LĒMUMS

Ādažos, Ādažu novadā
2026. gada 23. jūlijā





Nr.«DOKREGNUMURS»

Par finansējuma piešķiršanu remontdarbiem Gaujas ielā 33A, Ādažos 
Saskaņā ar Ādažu novada pašvaldības aģentūras “Carnikavas komunālserviss” (turpmāk – Aģentūra) nekustamā īpašuma speciālista M.Markeviča ziņojumu, veicot ēkas fasādes remontdarbus Gaujas ielā 33A, Ādažos, tika konstatēti būtiski bojājumi.

Aģentūra un SIA “RemPro21” (reģ. Nr. 40203346130, juridiskā adrese: Vīksnes iela 29A - 48, Rīga, LV-1069 (turpmāk – SIA)) 2026. gada 25. jūnijā noslēdza līgumu Nr. 02-20.1/26/96 “Par pašvaldības ēku Gaujas ielā 33A un Gaujas ielā 16, Ādažos remontdarbiem”, nosakot pilnīgu darbu izpildi un objekta pieņemšanu līdz 2026. gada 30. septembrim.
Saskaņā ar SIA veikto tehniskās apsekošanas atzinumu, objekta fasādes ārējās siltumizolācijas pieslēguma mezglā konstatēti būtiski bojājumi, t.sk., apdares slāņu atslāņošanās, izolācijas degradācija un hermētiskuma zudums, ko izraisījusi ilgstoša mitruma iekļūšana konstrukcijā. Tā kā fasādes sistēma konkrētajā zonā vairs nenodrošina siltumtehniskās un aizsargfunkcijas, defektus nav iespējams novērst ar kosmētiskiem uzlabojumiem. Lai novērstu tālāku ēkas konstrukciju bojāšanos un nodrošinātu atbilstību būvnormatīviem LBN 002-19 un LBN 201-15, nepieciešams veikt bojātā mezgla pilnīgu demontāžu un atjaunošanu. 
Publiskas personas finanšu līdzekļu un mantas izšķērdēšanas novēršanas likuma 6.2 panta pirmā un otrā daļa nosaka, ka publiskas personas nekustamā īpašuma pārvaldīšana ir šā īpašuma valdītāja uzdevums, kas ietver  pienākumu nodrošināt nekustamā īpašuma lietošanu un uzturēšanu (fizisku saglabāšanu visā tā ekspluatācijas laikā) atbilstoši normatīvo aktu prasībām un veicināt tā uzlabošanu. Publiskas personas nekustamā īpašuma valdītājs šā īpašuma pārvaldīšanu nodrošina tieši vai pastarpināti, uzdodot pārvaldīšanas darbības veikt savā padotībā esošai iestādei vai kapitālsabiedrībai, kuras pamatdarbības veids ir nekustamā īpašuma pārvaldīšana.    
SIA “Marčuks” 2026. gada 20. jūlija ekspertīzes atzinums apstiprina iepriekš minēto, norādot, ka būvdarbu veikšana ir saimnieciski izdevīga tieši šobrīd, jo to atlikšana veicinās bojājumu izplatīšanos un vēlāko remontdarbu izmaksu būtisku sadārdzinājumu. Eksperts secināja, ka SIA tāmē piedāvātais siltinājuma materiāls maināms no putu polistirola uz akmensvati (atbilstoši esošajai sistēmai). 
Atbilstoši SIA sagatavotajai tāmei, veicamo remontdarbu izmaksas ir 21 140,11 euro ar PVN, un tam ir nepieciešams papildu finansējums, ko var nodrošināt no pašvaldības 2026. gada budžeta nesadalītā konta atlikuma.
Pamatojoties uz Pašvaldību likuma 10. panta pirmās daļas 21. punktu, Publiskas personas finanšu līdzekļu un mantas izšķērdēšanas novēršanas likuma 6.2 panta pirmo un otro daļu, Ādažu novada pašvaldības dome

NOLEMJ:
1. Piešķirt Aģentūrai papildu finanšu līdzekļus 21140,11 euro apmērā no pašvaldības 2026. gada budžeta nesadalītā konta atlikuma papildu remontdarbiem pašvaldības ēkā Gaujas iela 33A, Ādaži.
2. Centrālās pārvaldes Finanšu nodaļai nodrošināt nepieciešamo grozījumu veikšanu pašvaldības 2026. gada budžetā.

3. Pašvaldības izpilddirektora vietniecei nodrošināt lēmuma izpildes kontroli.
Pašvaldības domes priekšsēdētāja 

